Աֆրիկայի կլիմայական գոտիներ
Հասարակածային դիրքի շնորհիվ կլիմայական գոտիները մայրցամաքում հասարակածից դեպի հյուսիս և հարավ կրկնվում են։

Հասարակածային գոտի 
Հասարակածային գոտին տարածվում է Կոնգոյի իջվածքում և Գվինեական ծոցի ափերին։ Այս գոտում օդի ջերմաստիճանը միշտ բարձր է։ Մարտին և սեպտեմբերին, երբ Արեգակի ճառագայթները ընկնում են ուղիղ անկյան տակ, ջերմաստիճանը կազմում է +26 +28 °C, իսկ հունիսին և դեկտեմբերին՝ +25 +27 °C։ Ջերմաստիճանի տատանումները տարվա մեջ կազմում են 1-2 °C։ Տարեկան տեղումների քանակը կազմում է 1000 - 3000 մմ., ընդ որում Կոնգոյի իջվածքը ավելի չոր է (1000 - 1600 մմ.), քան Գվինեական ծովափը (2000 - 3000 մմ.)։ Տեղումները տարվա կտրվածքով բաշխված են գրեթե հավասարաչափ, որոշ չափով գերակշռում են մարտին և սեպտեմբերին։ Այս գոտում է գտնվում Աֆրիկայի ամենախոնավ շրջանը՝ Կամերունը մինչև (10.000 մմ.)։

Մերձհասարակածային գոտիները 
Մերձհասարակածային գոտիները տարածվում են 5 - 6°-ից մինչև 15 - 18° աշխարհագրական լայնությունները։ Այս գոտում օդի ջերմաստիճանը մշտապես +20 °C-ից բարձր է։ Կլիման սեզոնային է. ամռանը տիրապետում են հասարակածային խոնավ և տաք օդային զանգվածները, հետևաբար՝ կլիման նման է հասարակածային գոտուն, իսկ ձմռանը՝ արևադարձային չոր և տաք օդային զանգվածները։ Այդ պատճառով տեղումների քանակը տարվա ընթացքում խիստ անհավասարաչափ է բաշխված։ Յուրաքանչյուր կիսագնդի ամառային սեզոնը խոնավ է (1500 - 1600 մմ.), իսկ ձմեռայինը՝ չոր (500 - 700 մմ.)։ Ամռանը տաք է, ձմռանը՝ շոգ։

Արևադարձային գոտիները 
Արևադարձային գոտիները տարածվում են հյուսիսային և հարավային լայնությունների 15 - 30°-ի սահմաններում։ Օդի ջերմաստիճանը միշտ բարձր է։ 15 °C-ից ցածր ջերմաստիճաններ չեն դիտվում (բացի լեռնային շրջաններից)։ Սա պասսատային բարձր ճնշման գոտի է, ուր գերիշխում են չոր, ցամաքային պասսատները։ Հատկապես չոր է Հյուսիսային Աֆրիկայի արևադարձային գոտում։ Այստեղ ցամաքը լայն է և խոնավությունը՝ աննշան։ Այդ պատճառով այստեղ է գտնվում ոչ միայն Աֆրիկայի, այլև ամբողջ Երկրագնդի ամենատաք և ամենաչոր շրջանը՝ Սահարա անապատը։ Ամռանը չափազանց շոգ է ու չոր։ Ավազը տաքանում է մինչև +70 +80 °C, իսկ ստվերում առավելագույն ջերմաստիճանը +58,1 °C (աշխարհում ամենաբարձրը)։ Գիշերը երկրի մակերևույթը արագորեն սառչում է։ Օրական ջերմաստիճանների տատանումները երբեմն հասնում են 40°-ի։ Ամռանը հաճախակի է առաջանում սամում կոչվող քամին։ Նմանօրինակ կլիման անվանում են արևադարձային անապատային կլիմա։
 Հարավային Աֆրիկայում արևադարձային անպատային կլիման ընդգրկում է փոքր տարածություն։ Այստեղ ավելի շատ տեղումներ են լինում, քան Սահարայում։ Տարեկան կտրվածքով ավելի շատ տեղումներ են լինում արևելքում՝ հարավարևելյան պասսատների ներգործությամբ, որոնց շնորհիվ այստեղ արևադարձային խոնավ կլիմա է։
 Այսպիսով Հարավային Աֆրիկայի արևադարձային գոտում առանձնացվում է կլիմայական երկու մարզեր. 1. արևադարձային անապատային և 2. արևադարձային խոնավ։

Մերձարևադարձային գոտիները 
Մերձարևադարձային գոտիները գտնվում են Աֆրիկայի ծայր հյուսիսում և ծայր հարավում։ Կլիման անցումնային է, սեզոնային։ Ամռանը տիրապետում են արևադարձային, ձմռանը՝ բարեխառն օդային զանգվածները։ Ամռանը շոգ է (+27 +28 °C), ձմռանը՝ համեմատաբար տաք (+10 +12 °C)։
 Աֆրիկայի հյուսիսում և հարավ-արևմուտքում ամառը չոր է, ձմեռը՝ խոնավ, քանի որ ձմռանը արևմտյան քամիները օվկիանոսից բերում են բարեխառն լայնությունների խոնավ օդ։ Այսպիսի կլիման կոչվում է միջերկրածովյան։
 Աֆրիկայի հարավ-արևելքում խոնավ է ամբողջ տարին, բայց ավելի խոնավ է ամռանը։ Ամառային մուսսոնը և տաք օվկիանոսային հոսանքը նպաստում են կլիմայի խոնավ լինելուն։ Այսպիսի կլիման կոչվույմ է մերձարևադարձային խոնավ կլիմա։
 Այսպիսով, մերձարևադարձային գոտում բնորոշ են կլիմայական երկու մարզեր. 1. միջերկրածովային և 2. մերձարևադարձային խոնավ։

Աֆրիկա